ลดให้กู้เอสเอ็มอีเล็ก
ธนาคารกรุงเทพชะลอแผนขยายสินเชื่อให้เอสเอ็มอีรายเล็ก เน้นช่วยลูกค้ารายเดิมที่กำลังเหนื่อยจากเศรษฐกิจซบ
1 พ.ค. 2558

ธนาคารกรุงเทพชะลอแผนขยายสินเชื่อให้เอสเอ็มอีรายเล็ก เน้นช่วยลูกค้ารายเดิมที่กำลังเหนื่อยจากเศรษฐกิจซบ 
นายวีระศักดิ์ สุตัณฑวิบูลย์ รองผู้จัดการใหญ่ ธนาคารกรุงเทพ เปิดเผยว่า ขณะนี้มีสัญญาณลูกค้าธุรกิจขนาดกลางและขนาดย่อม (เอสเอ็มอี) เริ่มมีปัญหา โดยตัวเลขสินเชื่อจัดชั้นที่กล่าวถึงเป็นพิเศษของลูกหนี้เอสเอ็มอีขนาดเล็กเพิ่มขึ้น มีการชำระหนี้ล่าช้าบ้าง แต่ธนาคารได้เร่งเข้าไปช่วยเหลือลูกหนี้ เช่น ยืดเวลาผ่อนชำระ เพื่อดูแลไม่ให้เป็นหนี้ที่ไม่ก่อให้เกิดรายได้ (เอ็นพีแอล)
ทั้งนี้ ตามแผนที่ธนาคารจะรุกสินเชื่อธุรกิจเอสเอ็มอีขนาดเล็ก อาจจะไม่เป็นไปตามแผนที่วางไว้ เพราะธรรมชาติของภาวะเศรษฐกิจชะลอ ทำให้ความต้องการสินเชื่อน้อยลง โดยสินเชื่อที่มีแนวโน้มเติบโตจะเป็นกลุ่มรายใหญ่ที่รอโครงการของภาครัฐมากกว่า ซึ่งหากเงินลงทุนภาครัฐเข้าสู่ระบบ การเติบโตจะเริ่มที่ธุรกิจรายใหญ่ และจะลงไปที่รายกลาง และรายเล็ก ตามลำดับ
“เอสเอ็มอีเล็กมีความเสี่ยงมากที่สุด อาจจะต้องหยุดกิจการไปสักพัก ส่วนเอสเอ็มอีขนาดใหญ่กับขนาดกลางตอนนี้ยังแข็งแรง แต่ถ้าสถานการณ์เศรษฐกิจชะลอตัวยังลากยาวไปอีก 1-2 ปี กลุ่มนี้ จะเหนื่อยขึ้น” นายวีระศักดิ์ กล่าว
นายธัญญพงศ์ ธรรมาวรานุคุปต์ รองกรรมการผู้จัดการใหญ่ ธุรกิจรายย่อยและเครือข่าย ธนาคารกรุงไทย กล่าวว่า ยังคงส่งเสริมผลิตภัณฑ์สินเชื่อผู้ประกอบการเอสเอ็มอีขนาดเล็กวงเงิน 10-20 ล้านบาทอยู่ เพื่อสร้างความรับรู้ให้แก่ผู้ประกอบการว่าธนาคารมีบริการสินเชื่อที่ครบวงจรทุกกลุ่ม แม้ว่าสถานการณ์เศรษฐกิจจะไม่เอื้ออำนวยในการขยายสินเชื่อในผู้ประกอบการกลุ่มนี้
อย่างไรก็ตาม การพิจารณาสินเชื่อยังคงเป็นไปอย่างระมัดระวัง เพราะลูกค้าเอสเอ็มอีขนาดเล็กเป็นกลุ่มที่มีความเสี่ยงพอสมควร ไม่ว่าจะเป็นฐานะทางการเงิน และเสี่ยงต่อการใช้สินเชื่อที่ไม่เป็นไปตามวัตถุประสงค์ โดยธนาคารตั้งเป้าหมายปล่อยกู้ไว้ที่ 2,000-3,000 ล้านบาท/เดือน ซึ่งเป็นระดับที่ไม่สูงเกินไปในภาวะเศรษฐกิจขาลง
ทั้งนี้ ผลประกอบการไตรมาสแรกของธนาคารกรุงไทย กำไรสุทธิลดลง 5.2% เมื่อเทียบกับช่วงเดียวกันของปีที่แล้ว เนื่องจากตั้งสำรองหนี้สูญเพิ่มขึ้น เพราะยอดเอ็นพีแอลเพิ่มขึ้นกว่า 1 หมื่นล้านบาท ส่วนใหญ่มาจากผู้ประกอบการเอสเอ็มอีรายเล็กและรายย่อย